郴州牛脾山謁景星觀下有白鹿洞乃蘇耽飛昇之地
作者：呂本中
朝代：宋

paragraphs: 清霜散曉陰，輕風吹宿霧。
橋傾絕人行，漁間借舟渡。
初驚烏背轉，漸入牛脾路。
長林連雲壑，細草縈石戶。
洞深鎖靈蹤，鹿去驂仙馭。
殿高鄰天冠，廊回寬地屨。
驟響水湍流，飄香花似雨。
崎嶇到山椒，靜曠奪塵慮。
四顧但蒼莽，俯窺若軒翥。
竚立鶴不歸，寒生日云莫。